Mohd Ghazali Che Mat

Allahyarham Jeneral B. Tan Sri Dato' Seri Panglima Dr. Mohd Ghazali bin Che Mat (17 Disember 1931 – 7 Julai 2021) ialah seorang anggota tentera Malaysia yang berasal dari Lenggong, Perak. Beliau merupakan mantan Panglima Angkatan Tentera (PAT) Malaysia yang ke-8 dan mantan Panglima Tentera Darat (PTD) Malaysia yang ke-9.

Dalam pertempuran yang berlangsung pada 13 Nov 1957, Platun 1 Kompeni A, 2 RAMD di bawah pimpinan Ghazali bertembung dengan salah satu kumpulan yang dikenali sebagai 37/39 Platun Pembebasan dari Rejimen Ke-5 PKM.

Semasa mendaki bukit untuk merapati kedudukan musuh, mereka ditembak bertubi-tubi dari atas bukit. Menyedari keadaan bahawa anggota-anggota tidak dapat membalas tembakan, Leftenan Ghazali dan seorang anggotanya bernama Prebet Hassan Selati menyerbu ke arah musuh sambil melepaskan tembakan.

Tindakan nekad dan berani tersebut mengejutkan musuh dan memaksa mereka berundur. Dalam pertempuran ini, dua orang pengganas komunis berjaya dibunuh.

Rentetan daripada peristiwa berdarah itu, beliau telah dikurniakan pingat Panglima Gagah Berani (PGB) pada 31 Ogos 1958, iaitu sempena ulangtahun pertama Hari Merdeka di atas keberaniannya semasa pertempuran antara Platun 1 Kompeni A, 2 RAMD yang dipimpin oleh beliau ketika menentang kumpulan pengganas 37/39 Platun Pembebasan dari Rejimen Ke-5 PKM.

Beberapa tahun kemudian, beliau telah dinaikkan pangkat sebagai Panglima Tentera Darat untuk tempoh setahun dari 1984 hingga tahun 1985, beliau hanya bersara dalam karier ketenteraanya sebagai Panglima Angkatan Tentera di mana beliau berkhidmat dalam pangkat tertinggi itu dari tahun 1985 hingga 1987, iaitu usia persaraan wajib beliau secara pilihan pada usia 56 tahun (ketika itu beliau hanya berumur 55 tahun 10 bulan semasa persaraanya, dua bulan sebelum ulangtahun kelahirannya ke-56 pada bulan Disember tahun itu).

Selepas sahaja bersara, beliau telah menjadi Pengerusi Lembaga Pengarah sebuah syarikat GLC di bawah naungan Kementerian Pertahanan Malaysia melalui badan berkanunnya, Lembaga Tabung Angkatan Tentera, iaitu Boustead Holdings Berhad sehingga tahun 2019.

Salah seorang anak beliau ialah SAC Zulfikar Ghazali yang kini berkhidmat dalam pasukan Polis Diraja Malaysia sebagai Komandan Pusat Latihan Polis (PULAPOL) Sarawak, sementara empat orang cucu beliau bergiat aktif dalam sukan Muay Thai, yang paling terkenal ialah Johan Ghazali.

Rujukan 
 Keberanian Dan Pengorbanan 

Kategori:Orang Malaysia berketurunan Melayu
Kategori:Kelahiran 1931
Kategori:Kematian 2021
Kategori:Orang dari Perak
Kategori:Muslim Malaysia
Kategori:Penerima Darjah Dato’ Sri Paduka Mahkota Johor
Kategori:Penerima Darjah Dato’ Paduka Mahkota Johor
Kategori:Penerima Panglima Gagah Berani
Kategori:Panglima Angkatan Tentera Malaysia
Kategori:Panglima Tentera Darat Malaysia